Բիզնես ինովացիոն ֆորումի կազմակերպիչ, Ինֆորմացիոն տեխնոլոգիաների ձեռնարկությունների միության գործադիր տնօրեն Կարեն Վարդանյանը Eritasard.am-ի հետ զրույցում նշեց, որ Բիզնես ինովացիոն միջազգային ֆորումն արդեն 5-րդ անգամ է անցկացվում. «Ժամանակին, երբ նախաձեռնվում էր իրականացնել այս ծրագիրը, կար հստակ նպատակ. այն է՝ ստեղծել մի հարթակ, որտեղ կքննարկվեն Հայաստանի ինովացիոն խնդիրները, զարգացման հեռանկարները: Դիլիջանը հատուկ է ընտրված, քանի որ մշտապես այստեղ ենք անցկացնում եւ. կարելի է ասել, ձեւավորում ենք հայկական «Դավոս»: Եթե Դավոսում քննարկվում են համաշխարհային հարցեր, ապա այստեղ քննարկում ենք Հայաստանի հետ կապված հարցերը: Մեր միության առաքելությունը Հայաստանը որպես բարձր տեխնոլոգիական երկիր վերականգնելն է, եւ իհարկե գլխավոր խնդիրը մի շարք ոլորտների զարգացմանը զարկ տալն է: Պետք է աշխատել շարժվել նորարարական ճանապարհներով ու տեխնոլոգիաներով, քանի որ եթե սովորական ճանապարհներով ենք առաջնորդվում, ապա ոչ մի կերպ հնարավոր չէ վերականգնվել որպես բարձր տեխնոլոգիական երկիր: Տեխնոլոգիաները շատ արագ փոխվում են, ուստի կարիք է զգացվում ճշգրտելու շարժման ուղղությունը՝ արդյո՞ք ճիշտ ենք շարժվում առաջ, թե՞ ոչ»: